次韻答王國華
作者：俞德鄰
朝代：宋

paragraphs: 甚矣吾衰矣，懷哉予歸哉。
雀蜃不能化，何用充海淮。
王郎東魯秀，玉質離氛埃。
青絲絡白馬，嘯吟浮玉隈。
餘子錄錄耳，誰敢相朋儕。
一朝款柴戶，嚴若問子來。
又疑蒙穀士，汗漫期九垓。
嗟我晚聞道，可人常永懷。
亂後苦契闊，襟抱無由開。
常深越鳥志，自靦莊櫟材。
感子慰離索，駕言且勿催。
人生駒過隙，髮白不再孩。
雞鳴舜爲善，犬放軻所哀。
文字乃其閏，末俗供驩咍。
朂哉聖賢事，充此天降才。
贈言愧斐率，過此誰能裁。